钦定古今图书集成/明伦汇编/官常典/第562卷 > 柳晟
## 钦定古今图书集成/明伦汇编/官常典/第562卷 > 柳晟

按《唐书》本传：“晟，河中解人。六世祖敏，仕后周为太子
太保。父潭，尚和政公主，官太仆卿。晟年十二，居父丧，
以孝闻。代宗养宫中，使与太子诸王授学于吴大瓘
并子通元，率十日辄上所学。既长，诏大瓘等即家教
授，拜检校太常卿。德宗立，晟亲信用事。朱泚反，从帝
至奉天，自请入京师，说贼党以携沮之。帝壮其志，得”
遣。泚将右将军郭常、左将军张光晟皆晟雅故，晟出
密诏陈祸福逆顺，常奉诏受命，约自拔归。要籍朱既
昌告其谋，泚捕系晟及常外狱。晟夜半坎垣毁械而
亡，断发为浮屠，间归奉天，帝见，为流涕。乘舆还京师，
擢原王府长史。吴通元得罪，晟上书理其辜，其弟止
曰：“天子方怒，无诒悔。”不听。凡三上，帝意解，通元得减
死。晟累迁将作少监，以护作崇陵，封河东县子，授山
南西道节度使。府兵讨刘辟还，未扣城，复诏戍梓州。
军曹怒，胁监军谋变。晟闻，疾驱入，劳士卒，既而问曰：
“若等何为成功？”曰：“诛骄不受命者。”晟曰：“若知刘辟得
罪天子而诛之，奈何复欲使后人诛若等耶？”士皆免
胄拜，从所徙。入为将作监。使回鹘，奉册立可汗，逆谓
其属曰：“闻可汗无礼自大，去信自强。夫礼，信不能为，
何足奉中国乎？”可汗诸贵人愕然骇，皆跪伏成礼。还
为左金吾卫大将军，爵为公。卒，年六十九，诏从官临
吊，赠太子少保。晟敏于辩，下士乐施，唯自兴元入朝，
贡献不如诏，为御史中丞卢坦所劾，宪宗以其贤，置
弗暴云。